Autoconsumir, emmagatzemar i compartir l' electricitat dels sistemes fotovoltaics: una aposta central de les polítiques de la transició energètica a Catalunya
L'any 2015 la nova potència d'energia renovable instal·lada a nivell mundial va superar, per primer cop en la història de la humanitat, la nova potència d'energies fòssils i nuclear.
L'any 2016 s'ha refermat aquesta tendència, alhora que el percentatge d'energia solar fotovoltaica de nova implantació ha superat per primer cop a l'energia eòlica.
El 55% de la potència renovable instal·lada al món l'any 2016 ha estat solar fotovoltaica.
L'energia solar fotovoltaica està contribuint de forma accelerada a la ineludible transició energètica, tant en termes d'incrementar l'eficiència energètica i facilitar la integració d'energies renovables en el sistema elèctric, de reduir les emissions contaminants, de reduir l'alta dependència energètica de Catalunya i, en darrer lloc però no menys important, gràcies a la seva modularitat i a preus competitius per a ciutadans, garantir la democratització del model energètic.
No resten gaires dubtes que l'energia solar, amb preus competitius i amb un caràcter completament modular que la fa accessible per a qualsevol espai i infraestructura, sigui de grans dimensions o distribuïda a nivell domèstic, s'està convertint en el petroli del S.XXI.
La reducció dràstica del cost dels mòduls fotovoltaics ha provocat que la producció de l'energia elèctrica d'origen solar sigui completament competitiva i que l'autoconsum fotovoltaic esdevingui una alternativa viable i eficaç per a totes les llars i indústries que disposen de sostres ben orientats al Sol.
L'any 2008 la instal·lació d' 1 KW fotovoltaic tenia un cost de 8.000 €, avui aquest cost es troba per sota dels 1.000 €.
De fet, en països com el regne Unit o Alemanya, on el recurs solar és clarament molt inferior al de Catalunya, els sostres solars en llars domèstiques esdevenen una plena normalitat i les imatges de sostres d'habitatges i edificis sense aprofitament solar per a generar electricitat comencen a ser l'excepció.
En països com Califòrnia, Austràlia, rics en recurs solar, en els darrers 5 anys més del 40% del seu parc edificat s'ha dotat de mòduls fotovoltaics per generar electricitat.
Portugal segueix el mateix camí i França de la mà del seu Ministre de Transició Ecològica, Nicolas Hulot, s'ha afanyat a deixar clar que l'autoconsum fotovoltaic serà estratègic en la seva política energètica i climàtica.
A tot plegat, cal afegir-hi la recent aparició en escena -tot just a finals del 2015 a EEUU i Alemanya - d'una nova tecnologia, les bateries d'ió liti a preus raonables i amb dimensions i estètica atractives per un habitatge, que estan revolucionant el sector de l'autoconsum fotovoltaic.
Facilitar l'emmagatzematge de l'energia del Sol durant el dia i consumir-la per la nit o bé compartir els excedents amb els veïns està portant a creixements exponencials a la generació solar distribuïda.
La generalització d'instal·lacions d'autoconsum fotovoltaic en sostres i terrats amb acumulació de l'energia en bateries intel·ligents facilita la creació de comunitats solars de ciutadans que participin activament en el nou model energètic.
La tecnologia d'emmagatzematge estacionari de petita escala- bateries d'ió liti- suposa per a molts països la clau de la transició energètica, fent possible els edificis de consum zero, la mobilitat elèctrica i la creació de nous models de negoci lligats a serveis per compartir l'energia elèctrica solar entre diferents autoconsumidors i a mecanismes de gestió de la demanda.
Catalunya, rica en recurs solar, no vol ni pot restar d'esquena a la necessitat d'aprofitar l'energia del Sol en el seu mix elèctric.
Malauradament però, a diferència d'aquests Estats, al nostre país encara no s'ha materialitzat la necessària aposta per l'aprofitament solar per a generar electricitat en els nostres edificis i habitatges.
Els costos per taxes i impostos de les diverses administracions, així com tràmits administratius farragosos en dificulten la seva instal·lació i fan que aprofitar i compartir l'immens recurs energètic renovable i autòcton, l'energia solar, per part dels ciutadans sigui poc atractiu o senzillament desconegut i fins i tot hi ha qui pensa que està prohibit.
Per tal de donar resposta a les dificultats administratives, el Govern a través de l'Institut Català d'Energia, el passat mes de febrer va crear la taula d'impuls a l'autoconsum fotovoltaic.
La necessitat de difondre la cultura d'aprofitament de l'energia del sol i de facilitar-ne el seu ús per a generar i compartir electricitat esdevé l'eix central de treball entre les administracions locals i la Generalitat de Catalunya, que compten amb el suport del Gremi d'instal·ladors AGIC- FERCA, de companyies distribuïdores i comercialitzadores d'electricitat, d'enginyeries solars a través de la seva patronal UNEF i el clúster solar Solartys.
Els col·legis professionals d'enginyeria, arquitectura i administradors de finques també hi són representats.
Així, s'identifica una voluntat clara de bona part dels ajuntaments a revisar les ordenances fiscals, urbanístiques i edificatòries per eliminar les barreres municipals a l'aprofitament de l'energia del Sol.
Garantir el dret dels ciutadans a autoconsumir, emmagatzemar i compartir l' electricitat generada a casa seva emprant els sostres, terrats i pèrgoles d'aparcaments ha de ser assumit a l'abans possible i, amb accions concretes i pràctiques, per totes les administracions.
El mateix es pot dir del sector empresarial que treballa molt intensament en buscar escletxes legals per introduir l'autoconsum compartit amb fórmules tècniques de comptatge que facilitin la possibilitat de compartir l'energia autogenerada.
Cal recordar que la possibilitat de compartir l'energia elèctrica del Sol estava prohibida a l'estat espanyol fins fa tot just un mes en què el TC a instàncies d'un recurs de la Generalitat de Catalunya, va anul·lar l'article que impossibilitava "literalment" el compartir l'energia solar.
Avui, el camí per compartir continua sent feixuc, la normativa estatal és plena de tallafocs que impedeixen de fer-ho de forma competitiva, això no ens ha de preocupar ni de limitar perquè de ben segur ho canviarem, per què el món, més enllà de la curta visió del Govern espanyol, avança.
Ara el que ens cal és instal·lar les infraestructures d'autoconsum i emmagatzematge necessàries que ens permetin disposar de les unitats energètiques suficients per poder compartir en els propers anys perquè avui, malauradament, no tenim res a compartir.
L'emmagatzematge ens garantirà que l'eficiència és màxima i que no ens cal regalar res de res a la companyia elèctrica davant la impossibilitat estatal, de nou absurda, de fer balanç net.
Pel que fa a les mesures fiscals de l'estat espanyol que penalitzen l'autoconsum fotovoltaic; d'acord amb les dades de contractació elèctrica de què disposa l'Institut Català d'Energia, el 95% de les llars catalanes no es veuen afectades per aquesta injusta penalització, coneguda popularment com l'impost al Sol.
El Pacte Nacional per la Transició Energètica aprovat pel Govern el passat mes de febrer, amb un ampli consens de la societat a través de la Mesa d'Entitats per a la Transició Energètica de Catalunya, no deixen gaires dubtes a que aquesta també és la palanca de transició per la que aposta Catalunya per garantir un model energètic net, renovable, distribuït i democràtic.
Les empreses catalanes també s'estan preparant per a aquesta transformació del sector elèctric on, els ciutadans deixaran de tenir el paper d'espectadors " abonats" per a passar a ser agents del sector elèctric, produint i compartint la seva energia amb sistemes renovables i xarxes intel·ligents.
El mateix està succeint a les universitats on les notes per entrar a les titulacions en enginyeria física estan superant a les d'enginyeria industrial i de telecomunicacions.
I on el grau de física ha avançat al grau de química.
Senyals que l'interès per les tecnologies solars i d'emmagatzematge estan passant per sobre de les centenàries del gas, petroli i urani.
Pel que fa als sectors ocupacionals, el gremi d'instal·ladors AGIC i el seu homòleg estatal Fenie Energía abanderen el posicionament a favor de l'autoconsum davant del Congrés de Diputats i el ministeri d'Energia.
I les empreses no es queden enrere, fa 15 dies a la ciutat d'Olot es presentava una nova empresa, WeBatt, on la unió d'una enginyeria estratègica i experta en edificis de consum zero, Wattia, amb una distribuïdora d'electricitat tradicional, Bassols Energia, tancaven un acord de subministrament de bateries intel·ligents amb la companyia alemanya Sonnen Battery – empresa que ha igualat les quotes de mercat a Tesla en el subministrament de bateries domèstiques a Califòrnia.
L'ajuntament d'Olot i altres municipis de la Garrotxa conjuntament amb l'Institut Català d'Energia vam acompanyar tot el procés amb un objectiu clar: disposar de tots els elements necessaris per a oferir un nou servei als ciutadans de la Garrotxa per a que aquests puguin generar la seva pròpia energia solar fotovoltaica, la puguin emmagatzemar i la puguin compartir amb altres autoconsumidors sota una "comunitat solar" que utilitzarà la xarxa elèctrica de distribució de Bassols per garantir que sempre consumeixen energia solar de km zero.
WeBatt és l'exemple de nova empresa, inimaginable fa tan sols dos anys, cridada a revolucionar un model centenari de distribució i generació elèctrica.
Bassols Energia, una empresa energètica catalana i centenària, no hi posa cap impediment, ans la contrari, ho facilita.
Un camí que confiem emprendran a l'abans possible altres empreses energètiques, siguin catalanes, italianes o de qualsevol altre indret de la Unió Europea.
El paper impulsor del Govern a través de l'Institut Català d'Energia d'aquest nou model energètic és clar.
En el marc de les bases del Pacte Nacional per la Transició Energètica i de la Taula de l'Autoconsum fotovoltaic, avui s'han aprovat les bases reguladores per a la concessió de subvencions a sistemes d'emmagatzematge d'energia elèctrica amb bateries associats a instal·lacions fotovoltaiques d'autoconsum.
Donar un senyal clar d'aposta per l'energia solar i el sector fotovoltaic en particular, com a element estratègic per a la creació de riquesa, de prosperitat, de desenvolupament tecnològic i de llocs de feina locals i atractius per a persones que volen treballar per un món millor, més net, renovable, distribuït i democràtic.